Fiores d’atonzu
A Gemina Fernando

Fiores d’atonzu apertos a manzanu
e a su sero tristos e frunzidos,
che pizzinnos malaidos naschidos,
chi no ischin su bell’istare sanu.

Eo bos miro sutta sas cresuras
pienas de fozas siccas, tra su ludu
de sa prim’aba. A bois non saludu
de puzzones nè ateras dulzuras

De s’aera grae, fritta e neulosa.
Sezis nàschidos gai senz’odore
in sa trista istagione senz’amore,
pro una breve vida dolorosa.

A bois assimìzo custos cantos
mios ultimos. Miseros isfogos
de s’anima penosa, senza giogos
senz’isperos gentiles, senz’incantos.

Sos soles mannos de sa primavera
isparidos pro sempre! Sutta s’aba
de atonzu, tind’andas vid’igraba,
tra sas nues nieddas de sa sera.